寄揚州知府錢舍人
作者：陳舜俞
朝代：宋

paragraphs: 歲月倏已逝，流光浩無涯。
新陽達厚地，草木漸萌芽。
禽鳥知時節，聲哢日夕嘉。
人生獨何爲，不與物同華。
齒髪俱摇落，唯有老大加。
緬懷西垣客，事業紛天葩。
三年辭帝右，士夫嘆聱牙。
道大益不容，眇小固何嗟。
聞有難老藥，沆瀣和丹砂。
但願壽百歲，未能定龍蛇。